MÚZEUMOK MAJÁLISA 2011



A 16. NAGY MÚZEUMÜNNEP

Lengyel vendég múzeum Tarnówból, fotók és fotóművészek, lovagi torna vs. aerobik, étel-különlegességek, koncertek a Magyar Nemzeti Múzeumban és a Múzeumkertben. 

A Magyar Nemzeti Múzeumban 2011. május 21-22-én, tizenhatodik alkalommal rendezik meg a Múzeumok Majálisát. Közel 120 múzeum költözik majd be a Múzeumkertbe, ahol az évről évre megújuló, izgalmas programok mellett a magyar történelem neves és eddig kevésbé ismert főszereplőivel is találkozhatnak a látogatók.

A Múzeumok Majálisa Európában egyedülálló kulturális fesztivál, ahol idén a „Múzeumok és Emlékezet” jelszó jegyében hazai és határon túli múzeumok mutatják meg egyedi arculatukat. A Múzeumi Világnap (május 18.) alkalmából megrendezett programot minden évben több tízezer vendég keresi fel, hogy a múzeumok aktuális kínálata mellett a turisztikai szezon ajánlatairól is idejében tájékozódjon.

Kulturális fesztivál

Múzeumi Világnap, Múzeumok Majálisa, Múzeumkert - az elmúlt másfél évtizedben ezek a fogalmak összekapcsolódtak. Ez a hétvége -a magyar múzeumok ünnepe- Európában egyedülálló módon mutatja be a magyar kulturális intézmények életét és sajátosságait. 2011-ben a dokumentáció, a digitalizáció kerül a középpontba a közgyűjtemények tevékenységei kapcsán.

Kultúra – tudomány - szórakozás: Koncertek, előadások, tárlatvezetések, Történeti-Játszó-Tér, színes programok felnőtteknek és gyermekeknek; egy olyan rendezvény várja május 21-22-én a látogatókat, amely az egész családnak kikapcsolódást jelenthet. A Múzeumkertbe ezen a hétvégén ellátogatók együtt festhetnek Munkácsy Mihány alteregójával, készíthetnek saját címert, játékot faraghatnak vagy közös fotón örökíthetik meg látogatásukat Ferenc Józseffel és családjával. A vásári hangulatban a gyermekek elkészíthetik lovagi felszerelésüket és részt vehetnek az ügyességüket próbára tevő lovagi tornán, ahol a várkisasszonyok is teljes díszben jelennek meg.

A hagyományokhoz híven szombaton 10 órakor az ünnepélyes megnyitón kihirdetik „Az Év Múzeuma” pályázat díjazottjait, s idén első alkalommal kerül átadásra az „Év Kiállítása” díj. A hétvégi program alatt a majálisozók is szavazhatnak: a legigényesebben kialakított múzeumi sátorbelső és a legélvezetesebb programot kínáló múzeum címéért közel százan versengenek majd.

A Nagyszínpadon fellép többek közt Király Martina, Herczku Ágnes és a Sitaram, Lackfi János és a Sajtkukac Zenekar, Ruttkai Bori Vacka dalok és a Katáng Zenekar.

A Majális ideje alatt a múzeumban tárlatvezetések várják az érdeklődőket, ahol megismerhetik az épülő, lengyel-magyar történelmi kapcsolatokat bemutató kiállítást, a barokk vigasságok elengedhetetlen kellékeit, az Év műtárgyát (Liszt és Beethoven különleges zongorája) és meghallgathatják az impozáns belső terekben megpihenve a Vox Nova Énekegyüttest, valamint a Gesualdo Kamarakórust.

A Múzeumok Majálisán reggel 9-től este 9-ig várják az érdeklődőket. A belépés díjtalan! 

A Múzeumok Majálisa szervezője a Magyar Nemzeti Múzeum a Nemzeti Kulturális Alap támogatásával.

Bővebb információ: www.majalis.hu, www.mnm.hu

